Serbski gymnazij załoži so 1. septembra 1947 jako Serbska wyša šula w Budyšinje. Z wójnskich rozwalinow něhdyšeho katolskeho seminara na Listowej natwari so z wulkej prócu šulske twarjenje z internatom, hdźež so 1951 prěnja serbskorěčna matura złoži.
Mjeztym je wjace hač 2000 abiturientow šulu wopušćiło. Jako Serbska rozšěrjena wyša šula w Małym Wjelkowje a na Naměsće měra w Budyšinje móžeše 1991 zaso do prěnjotnych rumow zaćahnyć a so tu jako Serbski gymnazij wuwić. Mjez tym je gymnazij wobstatk Serbskeho kubłanskeho a zetkawanskeho centruma. W swojim kubłanskim zaměrje a w swojej organizaciji wotpowěduje Serbski gymnazij Budyšin dźensa zasadnje gymnazijam Swobodneho kraja Sakskeje. Nimo toho ma nadawk, wšitkim šulerjam pohłubšene znajomosće serbskeje rěče a literatury kaž tež serbowědy sposrědkować a jich ke kwalifikowanej dwurěčnosći wjesć. Přez swoje profilowanje je gymnazij jónkrótny a wón je wšitkim šulerjam přistupny, kotřiž wuměnjenja za wopyt gymnazija spjelnja a kotrychž starši sej wopyt tutoho kubłanišća přeja a so z jeho zaměrami identifikuja.
Serbski gymnazij je cyłodnjowska šula a dźěła po modelu 2plus. Tak je serbsko - němska dwojorěčnosć hłowny wobstatk šulskeho kubłanja. Wobě rěči so runohódnje w cyłkownym šulskim žiwjenju, we wučbje a zwonka wučby wobhladujetej a rěčitej. Zakłady dwojorěčnosce połoža so w maćernorěčnej wučbje serbšćiny a němčiny. W dalšich předmjetach, w kotrychž je jedna z wobeju wuwučowanska rěč, so druha w za to předwidźanych maćiznowych cyłkach abo po dalšich rjadowanjach wužiwa.
Po dwurěčnych zamóžnosćach, to rěka po zamóžnosćach w serbšćinje a w němčinje so šulerjo w 5. 6. abo 7. lětniku do dweju rjadownjow přiwzaja. Jedna rjadownja twori so ze šulerjow, kotriž serbšćinu jako maćernu abo druhu rěč wobknježa, druha ze šulerjow, kotriž serbšćinu jako cuzu rěč wuknu. Předwidźane je, zo so čarje postupnje w časowych dobach hromadźe wjedźetej.
Poskitk na cuzych rěčach na Serbskim gymnaziju orientuje so na hospodarskich a kulturnych narokach hraničneho ruma mjez wuchodnej a zapadnej Europu. Po přikładze europskeho gymnazija so přirodowědne a rěčne kubłanje wudospołnjatej. Mjezynarodne poćahi, kaž šulerska wuměna, rěčne praktika a hranicu překročace projekty z partnerskimi gymnazijemi su wobstatk šulskeho programa a rozšěrjeja cuzorěčne wukubłanje.
Nimo jendźelšćiny wuknu šulerjo rušćinu abo čěšćinu abo francošćinu. Přidatnje, na popołdnjach, móža łaćonšćinu, španšćinu a pólšćinu wuknyć.Serbšćina jako zapadosłowjanska rěč twori móst k našim słowjanskim susodam a wolóži přistup jich rěčam. Hospodarske a kulturne wuwiće w Europje a přiběraca přezhranična mobilita žada sej, zo młody čłowjek nimo swětoweje rěče tež rěč susoda wobknježi.
Wobknježenje regionalneje rěče pak je zaso wuměnjenje za to, zo zamóže so čłowjek aktiwnje a wobšěrnje na kulturno – towaršnostnym žiwjenju serbsko – němskeho ruma a jeho hospodarskim tworjenju wobdźělić.
Dalše ćežišćo šulskeho programa je spěchowanje wuwića wuknjenskometodiskich a socialnych kompetencow pola šulerja po wosebitym šulskointernym planje z 5. lětnika sem.
.
slv_Latn szl_Latn szl_Latn szl_Latn slk_Latn hrv_Latn hrv_Latn slv_Latn unk